Samira Nawa (RV), 2023-09-07:
Jeg holder meget af de her finanslovsdebatter, fordi det giver mulighed for at hæve blikket og tage en bredere diskussion om, hvad det er, vi hver især gerne vil med politik, og hvordan vi prioriterer.
For Radikale Venstre handler det om at give et bedre Danmark videre.
Det er under den overskrift, jeg selv hver dag går til arbejde, og jeg tænker, at det også gør sig gældende for mange andre her i salen.
Men vi er så også nødt til at være konkrete med, hvad det betyder, og hvad det er for et Danmark, vi gerne vil give videre.
For Radikale Venstre er visionen at sikre lige muligheder for et hvilket som helst barn, der kommer til verden i Danmark.
Uanset køn, herkomst, handicap, social baggrund skal børn, der kommer til verden her i Danmark, have mulighed for at udfolde deres fulde potentiale.
Men for første gang står vi som generation over for ikke at kunne leve op til den generationskontrakt, som netop handler om at give et bedre Danmark videre.
I det konkrete med finanslovsforslaget kan man zoome ind på meget.
Jeg vil gerne fremhæve tre områder: klima og miljø, fordi de fremtidige generationer også skal have bl.a. rent drikkevand; vores børn og unge, fordi også fremtidige generationer fortjener en dagligdag uden mistrivsel, og hvor de lærer at læse, regne og skrive; og som det tredje er det mangel på arbejdskraft, for forudsætningen for, at vi kan investere i klimaet, investere i vores børn og unge, er, at vi gør noget ved manglen på arbejdskraft.
Når jeg er så optaget af, at klimaet skal have plads og være afspejlet i det her års finanslov, er det jo, fordi det her er den sidste finanslov, der kan bidrage til vores 2025-mål.
Alligevel er klimaet ikke prioriteret højt nok.
Der er ingen dieselafgift, ingen flyafgift, en tom fjernvarmepulje, ingen skovplan, og jeg kunne fortsætte.
Og så er der nok regeringsordførere, der på skift vil fortælle mig, at de ting skal der nok blive taget hånd om, og at det kommer i senere forhandlinger.
Men klimaet kan ikke vente!
Og det her er som sagt den sidste finanslov, der kan bidrage til vores 2025-mål.
Når jeg er optaget af vores børn og unge, handler det om, at flere og flere mistrives, døjer med skolevægring, og de konsekvenser, der følger med, er jo bl.a., at børn ikke lærer at læse, regne og skrive, og det sætter sig også i voksenlivet.
De, som ikke får en kompetencegivende uddannelse, er i mindre grad i beskæftigelse, i højere grad kriminelle og lever kortere tid.
Den kommer med 2030-planen og diskussionerne der, bliver der peget på, men for mig at se er det også en vigtig diskussion at have i forbindelse med årets finanslov.
For både virksomheder og det offentlige mangler arbejdskraft.
Og selvfølgelig skal vi bruge den arbejdskraft, vi allerede har.
Men vi kommer altså ikke uden om også at skulle tage initiativer for at tiltrække international arbejdskraft og ikke mindst lade være med at sende den arbejdskraft, som vi allerede har i dag, ud af landet.
Og så stiller Radikale Venstre sig traditionen tro kritisk over for, om der nu også er brug for tre førtidige tilbagetrækningsordninger.
Seniorpensionen er til reelt nedslidte, og den skal bevares og måske endda styrkes, men i en økonomi, hvor vi mangler mennesker, har vi ikke råd til at sende raske og rørige på efterløn eller Arnepension.
Det hele skal ikke lyde mavesurt, så jeg vil her til sidst gerne rose regeringen for dele af finansloven.
Nu har jeg talt meget om, hvad der manglede, men vi kan jo se, at domstolenes økonomi er prioriteret, at der er en styrkelse af fertilitetsbehandlingen, en ny iværksætterstrategi og en styrket udenrigstjeneste, så det hele skal ikke lyde helt sort, for der er også rigtig gode prioriteter, og dem kan vi i Radikale Venstre bakke op om.
Men her i talen lagde jeg ud med, hvad der er Radikale Venstres prioriteter, hvad der er vores bud på, hvordan vi giver et bedre Danmark videre, og det er med det for øje, at vi træder konstruktivt ind i de kommende finanslovsforhandlinger, og så håber jeg, at vi alle sammen i både tale og handling har næste generation for øje og i fællesskab arbejder for at give et bedre Danmark videre.
Tak for ordet.